<classify> Amesema kutokana na hali hiyo, wamejipanga kuhakikisha wanapenya hatua ya makundi kwa kufanya vizuri mchezo wao wa marudiano Kombe la Shirikisho la Soka Afrika CAF CC dhidi ya Sagrada Esperanca ya Angola wiki ijayo na hilo litawezekana kwa kuonesha juhudi ili kupata ushindi.Yanga inatarajia kurudiana na timu hiyo ya Angola wiki ijayo ikiwa na faida ya mabao 2-0, iliyopata katika mchezo wa kwanza uliochezwa Uwanja wa Taifa, Dar es Salaam mwishoni mwa wiki. Akizungumza na gazeti hili juzi, Pluijm alisema wana nafasi kubwa ya kushinda mchezo huo wa pili na kuingia hatua hiyo ya makundi, na kutengeneza historia mpya.Katika mpira kila kitu kinawezekana, hakuna kisichowezekana. Mchezo haujaisha bado, tuna nafasi ya kufanya vyema, alisema.Pluijm alisema kila mchezaji na kocha anataka kuona ndoto ya kutengeneza historia inatimia, lakini kwa ajili ya kufika huko, ni lazima mawazo yao yalenge kwenye mchezo huo kwa kucheza kwa juhudi. Tunafurahi tumeifunga Mbeya City na sasa tunawazia zaidi kufanya vizuri hatua ya makundi katika michuano hii ya Afrika, alisema.Yanga juzi iliifunga Mbeya City katika mchezo wa raundi ya 28 ya Ligi Kuu Tanzania Bara na kufikisha 71, ambazo haziwezi kufikiwa na timu yoyote hata kama Azam FC iliyokata rufani kupinga kupokwa pointi mchi yao na Mbeya City itarudishiwa pointi zake.Ingawa Yanga kimahesabu ilishatwaa ubingwa tangu Jumapili baada ya Simba iliyokuwa na uwezo wa kufikisha pointi 70 kama ingeshinda michezo yake iliyobakia kufungwa bao 1-0 na Mwadui, lakini uamuzi wa Azam kukata rufani juzi ulionekana kubadili upepo kama itashinda rufani hiyo.Azam inashika nafasi ya pili katika msimamo wa ligi hiyo yenye timu 16 ikiwa na pointi 60 na kama itashinda mechi zake mbili zilizobaki itafikisha pointi 66.Lakini kama Azam itashinda rufani yake na kurudishiwa pointi tatu ilizopokwa kwa kumchezesha Erasto Nyoni akiwa na kadi tatu za njano, itafikisha pointi 69, hivyo kulikuwa na uwezekano wa kuchelewesha ubingwa wa Yanga, lakini kwa ushindi wa mabao 2-0 juzi wa Yanga hakuna kitakachowazuia wasisherehekee mapema ubingwa wao msimu huu.Kocha wa Esperanca, Zoram Manojlovec hivi karibuni alisema Yanga ni timu bora na ina nafasi ya kusonga mbele kwa kuwa ina mtaji wa goli mbili za nyumbani.  <topic>: MICHEZO 